ΓΡΑΠΤΗ ΕΡΩΤΗΣΗ P-3528/98

υποβολή: Edith Müller (V) προς την Επιτροπή

(13 Νοεμβρίου 1998)

Θέμα: Αρμοδιότητα της οδηγίας 85/337/ΕΟΚ σε ειδικό τομέα ενός κράτους μέλους (ή πολλών κρατών μελών) και ιδίως όσον αφορά τη μετατροπή πρώην στρατιωτικών αερολιμένων, και συγκεκριμένα του αερολιμένα Weeze/Laarbruch (Γερμανία)

Σε απόφαση του Δικαστηρίου των Ευρωπαϊκών Κοινοτήτων διαπιστώθηκε ότι ο γερμανικός νόμος για τον έλεγχο των επιπτώσεων ορισμένων έργων στο περιβάλλον παρουσιάζει ελλείψεις και δεν συμμορφούται προς τις διατάξεις της οδηγίας 85/337/ΕΟΚ(1), και ειδικότεα δεν έχουν διενεργηθεί έλεγχοι όσον αφορά όλα τα έργα που αναφέρει η οδηγία.

1. Ανήκουν οι πρώην στρατιωτικοί αερολιμένες που προορίζονται για εγκαταστάσεις μη στρατιωτικού χαρακτήρα στην ομάδα των έργων που αναφέρει το Δικαστήριο ή συμμερίζεται η Επιτροπή την άποψη της Γερμανικής Ομοσπονδιακής Κυβέρνησης ότι επαρκεί, στην περίπτωση αυτή, η χορήγηση άδειας που προβλέπει η § 6 του νόμου για την αεροπορία (συνοπτική διαδικασία χορήγησης αδειών χωρίς να προηγηθεί έλεγχος των περιβαλλοντικών επιπτώσεων);

2. Κρίνεται αναγκαίο να πραγματοποιηθούν ειδικές εκτιμήσεις, δεδομένου ότι ορισμένοι από τους αερολιμένες που εντάσσονται, ενδεχομένως, στο πλαίσιο αυτό απέχουν ελάχιστα από τα εθνικά σύνορα και πρέπει να ρυθμίζονται δικαιώματα εναερίου κυκλοφορίας κατά τις πτήσεις πάνω από μία άλλη χώρα, όπως συμβαίνει στην περίπτωση του αερολιμένα Weeze/Laarbruch που ευρίσκεται κοντά στα σύνορα Γερμανίας/Κάτω Χωρών;

3. Πρέπει στην ειδική αυτή περίπτωση να λαμβάνεται επίσης υπόψη η ολλονδική νομοθεσία;

4. Γνωρίζει η Ευρωπαϊκή Επιτροπή συγκρίσιμες περιπτώσεις σε άλλα κράτη μέλη, και ποιές διαδικασίες ακολουθήθηκαν στις εν λόγω περιπτώσεις;

5. Γνωρίζει η Ευρωπαϊκή Επιτροπή παρεμφερείς περιπτώσεις, ή συγκρίσιμα επιμέρους έργα, στην επικράτεια της Γερμανίας στις οποίες είχε καταστρατηγηθεί η διενέργεια ελέγχου των περιβαλλοντικών επιπτώσεων, και τί διαδικασία ακολουθήθηκε στις περιπτώσεις αυτές;

Απάντηση της κας Bjerregaard εξ ονόματος της Επιτροπής

(21 Ιανουαρίου 1999)

1. Η Επιτροπή εικάζει ότι το αξιότιμο μέλος του Κοινοβουλίου αναφέρεται στην απόφαση του Ευρωπαϊκού Δικαστηρίου της 22ας Οκτωβρίου 1998 για την υπόθεση C-301/95 (Επιτροπή/Γερμανία) στην οποία το δικαστήριο αποφάνθηκε ότι η Γερμανία παρέβη την οδηγία 85/337/EOK επειδή δεν έλαβε τα απαραίτητα μέτρα για να συμμορφωθεί με την οδηγία εντός της καθορισμένης περιόδου, επειδή δεν διαβίβασε στην Επιτροπή όλα τα μέτρα που έλαβε για συμμόρφωση με την οδηγία, επειδή δεν απαίτησε εκτίμηση περιβαλλοντικών επιπτώσεων για όλα τα έργα τα οποία έπρεπε να υποβληθούν στην εν λόγω εκτίμηση σύμφωνα με την οδηγία, ενώ η διαδικασία έγγραφης συγκατάθεσης ξεκίνησε μετά την 3 Δεκεμβρίου 1988, και επειδή απέκλεισε εκ των προτέρων από την απαίτηση υποβολής σε εκτίμηση περιβαλλοντικών επιπτώσεων ολόκληρες κατηγορίες έργων που περιλαμβάνονται στο παράρτημα ΙΙ της οδηγίας.

Στην απόφαση δεν περιέχεται καμία συγκεκριμένη αναφορά σε στρατιωτικά αεροδρόμια που έχουν μετατραπεί σε πολιτικά αεροδρόμια. Κατά συνέπεια, κάθε συγκεκριμένη περίπτωση πρέπει να εξετάζεται χωριστά για να διαπιστωθεί εάν η ανωτέρω απόφαση ενδεχομένως την καλύπτει. Η Επιτροπή δεν είναι σε θέση να σχολιάσει τη γνώμη που διατύπωσε η γερμανική κυβέρνηση για την §6 του Luftverkehrsgesetz, δεδομένου ότι δεν έχει ενημερωθεί για την εν λόγω γνώμη.

2.-3. Σύμφωνα με το άρθρο 7 της οδηγίας 85/337/EOK, όταν ένα κράτος μέλος διαπιστώνει ότι ένα έργο μπορεί να έχει σημαντικές επιπτώσεις στο περιβάλλον άλλου κράτους μέλους, ή αν το ζητήσει ένα κράτος μέλος που μπορεί να υποστεί σημαντικές επιπτώσεις, το κράτος μέλος στο έδαφος του οποίου πρόκειται να εκτελεστεί το έργο, διαβιβάζει στο άλλο κράτος μέλος τις πληροφορίες που έχουν συγκεντρωθεί δυνάμει του άρθρου 5 την ίδια στιγμή που τις θέτει στη διάθεση των δικών του υπηκόων. Οι πληροφορίες αυτές χρησιμεύουν ως βάση όλων των αναγκαίων διαβουλεύσεων στα πλαίσια των διμερών σχέσεων των δύο κρατών μελών σε βάση αμοιβαιότητας και ισοδυναμίας. Αυτή η διάταξη ενδεχομένως εφαρμόζεται στη συγκεκριμένη περίπτωση που αναφέρεται το αξιότιμο μέλος του Κοινοβουλίου.

4.-5. Όσον αφορά τα άλλα κράτη μέλη και την εφαρμογή της οδηγίας 85/337/EOK στους αερολιμένες που καλύπτονται από το παράρτημα ΙΙ, έχει γνωστοποιηθεί στην Επιτροπή μια περίπτωση στο πλαίσιο της διαδικασίας δυνάμει του άρθρου 177 της Συνθήκης ΕΚ η οποία αφορά αεροδρόμιο στο Bozen της Ιταλίας. Σε αυτήν την περίπτωση η Επιτροπή θεωρεί ότι έπρεπε να είχε εκτελεστεί εκτίμηση περιβαλλοντικών επιπτώσεων. Όσον αφορά παρόμοια έργα στη Γερμανία, έχουν γνωστοποιηθεί στην Επιτροπή διάφορες διαμαρτυρίες για περιπτώσεις όπου δεν έχει εκτελεστεί εκτίμηση περιβαλλοντικών επιπτώσεων λόγω μη ορθής μεταφοράς της οδηγίας. Σε αυτές τις περιπτώσεις, η Επιτροπή παρέπεμψε τους ενάγοντες στις διαδικασίες για παράβαση που κατέληξαν στην προαναφερθείσα απόφαση του δικαστηρίου (σημείο 1).

(1) ΕΕ L 175 της 5.7.1985, σελ. 40.